-На основу члана 61. став 1. тачка 4. Статута Града Новог Сада ("Службени лист Града Новог Сада" број 11/19) и Закључка Градског већа, број: 35-134/2021-II од 23.12.2021. године **Градоначелник Града Новог Сада** утврдио је Нацрт генералног урбанистичког плана града Новог Сада до 2030. године и Извештај о стратешкој процени утицаја генералног урбанистичког плана града Новог Сада до 2030. године на животну средину, а у складу са чланом 50. став 1. Закона о планирању и изградњи, Градска управа за урбанизам и грађевинске послове Града Новог Сада оглашава

**ИЗЛАГАЊЕ НА ЈАВНИ УВИД**

Нацрт генералног урбанистичког плана града Новог Сада до 2030. године и Извештај о стратешкој процени утицаја генералног урбанистичког плана града Новог Сада до 2030. године на животну средину излажу се на Јавни увид у трајању од 40 дана, почев од 28. децембра 2021. године до 05. фебруара 2022. године.

Јавни увид ће се спровести сваког радног дана у времену од 9.00 - 14.00 часова, у приземљу пословне зграде Јавног предузећа „Урбанизам“ Завод за урбанизам Нови Сад, Булевар цара Лазара 3, у источном холу (Галерија „МАЦУТ“), ЈП „СПОРТСКИ И ПОСЛОВНИ ЦЕНТАР ВОЈВОДИНА“ Нови Сад, Сутјеска број 2, на првом спрату, и у просторијама свих месних заједница на територији Града Новог Сада. У дигиталном облику материјал се излаже на званичној интернет страници Скупштине Града Новог Сада <https://skupstina.novisad.rs/javni-uvid/> и на званичној интернет страници Града Новог Сада <http://www.novisad.rs/lat/gradska-uprava-za-urbanizam-i-gradevinske-poslove-0>.

Задужује се ЈП"Урбанизам" Завод за урбанизам да у просторијама на Булевару цара Лазара 3, за време трајања јавног увида, обезбеди присуство стручног лица.

Заинтересовани могу своје писане примедбе поводом Нацрта и Извештаја доставити Градској управи за урбанизам и грађевинске послове, Улица школска број 3, у време трајања јавног увида.

Јавна седница Комисије за планове, на којој ће се разматрати приспеле примедбе, одржаће се 21. фебруара 2022. године у АМФИТЕАТРУ ЈП „СПОРТСКИ И ПОСЛОВНИ ЦЕНТАР ВОЈВОДИНА“ Нови Сад, Сутјеска број 2, на првом спрату , са почетком у **9.00 часова**.

Јавне презентације Нацрта и Извештаја одржаће се 10., 14. и 21. јануара 2022. године у АМФИТЕАТРУ ЈП „СПОРТСКИ И ПОСЛОВНИ ЦЕНТАР ВОЈВОДИНА“ Нови Сад, Сутјеска број 2, на првом спрату , са почетком у 10.00 часова.

**Услед епидемиолошке ситуације у Републици Србији, моле се сва заинтересована физичка и правна лица која желе да учествују на јавној седници Комисије за планове, да сведу број представника на минимум, уз обавезно поштовање прописаних мера заштите као и да се пријаве Градској управи за урбанизам и грађевинске послове на** [**planiranje@uprava.novisad.rs**](mailto:planiranje@uprava.novisad.rs) **или на број телефона: 021/423-015.**